তাঁর সরকার কোনও বিভাজন মানে না। তাঁর সরকার দেখে না জাতি-ধর্ম। শুক্রবার আলিপুরে নবনির্মীত সাংস্কৃতিক কেন্দ্র ‘উত্তীর্ণ’র উদ্বোধন করে ‘সিভিল সার্ভিসেস ডে’র অনুষ্ঠানে এই ভাষাতেই সহিষ্ণুতা এবং একতার বার্তা দিলেন মুখ্যমন্ত্রী মমতা বন্দ্যোপাধ্যায়। 
রাজনৈতিকভাবে বহুদিন ধরেই বিজেপি’র বিরুদ্ধে সওয়াল করেছেন তৃণমূলনেত্রী। এদিন আমলাদের নিয়ে আয়োজিত সভায় কেন্দ্র তথা বিজেপি’র বিরুদ্ধে সরাসরি একটি শব্দ খরচ না করলেও মমতা বুঝিয়ে দেন, তাঁর সরকার ‘উন্মুক্ত’ দৃষ্টিভঙ্গি নিয়ে চলবে। গত ছ’বছরে সরকারের কাজের বিবরণ এবং বিশ্লেষণ করে মমতা বলেন, ‘‘সবাই পাবে, নো ডিসক্রিমিনেশন। এসসি-এসটি-ওবিসি, সংখ্যালঘু বা জোনারেল কাস্ট পাচ্ছে না, তা তো নয়! আমরা সবাই এক। কোথাও কোথাও আমাকে এসসি-এসটি’কে দিতে হবে। কারণ, সেটা তাঁদের অধিকার। সাংবিধানিক রক্ষাকবচ। আমি সংবিধান মানতে বাধ্য। তাঁদের সহযোগিতা করা আমার নৈতিক কর্তব্য।’’ 
সরকারকে সহযোগিতার জন্য আমলা-আধিকারিকদের ধন্যবাদ দিয়ে মমতা বলেন, ‘‘সংখ্যালঘুদের সহযোগিতা করা আমার কর্তব্য নয়? বাড়িতে দু’টো ছেলে মেয়ে থাকলে, একটা যদি খুব ছোট হয়, তাহলে মা তার হাত ধরে বাথরুমে নিয়ে যায় কেন? তার কারণ, বাচ্চাটা পড়ে গিয়ে হাত-পা ভেঙে যেতে পারে। লোকপ্রসার প্রকল্পে কখনও আমরা দেখি ও হিন্দু না মুসলমান, বাউল না কীর্তনিয়া, রবীন্দ্র সংগীত না নজরুল সংগীত? মানুষ মানুষই। এটাই সবচেয়ে বড় পরিচয়। এটা আমার অফিসারেরা করেন। তাঁদের প্রতি আমার সবচেয়ে বেশি কৃতজ্ঞতা।’’ 
মমতা-সরকারের আমলে আমলাতন্ত্রের গুরুত্ব এবং প্রশাসনিক তৎপরতা বৃদ্ধির প্রসঙ্গ টেনে মুখ্যসচিব এবং রাজ্য পুলিশের ডিজি’র বার্তা, রাজ্যের কর্মযজ্ঞে আমলারা নিবেদিতপ্রাণ। রাজ্যকে এগিয়ে নিয়ে যেতে তাঁরা বদ্ধপরিকর।